OpenLLM-France/wikimedia huggingface dataset:
# Jokalaria

Jokalaria (errusieraz: Игрок, Igrok) Fiodor Dostoievski errusiar idazlearen eleberria da, 1866an idatzia eta 1867an publikatua. Nobelak general errusiar erretiratu baten haurren tutore gaztearen (Alekxei Ivanovich) istorioa kontatzen du. Nobelak Wiesbadenen egon zen bitartean Dostoievskik jasan zuen jokozalekeria edo ludopatia erakusten du, eta baita autoreak Europan zegoela Apollinaria Prokófievna Súslova-rekin izandako maitemintzea. Azken hau Pollina pertsonaian islatzen da.

## Lanaren Testuingurua

Dostoievski 1863an hasi zen jokoan, Wiesbadenen, eta urte hartatik 1871ra Baden-Badenen, Homburg-en eta Saxon-les-Bains-en jokatu zuen. 1866an, diru asko galdu zuen erruletan jokoan, eta ikaragarri zorpetu. Maileguan hartutako dirua ere jokoan galdu zuen, eta Dostoievski erreka jotzear eta hartzekodunak atzetik zituela aurkitu zen.
Egoera honetatik ateratzen saiatzeko, Dostoievskik kontratu bat sinatu zuen F. T. Stellovski editorearekin: akordiaren arabera, Dostoievskik Azaroaren 1erako nobela berri bat idazten bazuen, 3.000 errublo jasoko zituen ordainetan. Ez bazuen garaiz idazten, berriz, Stellovskik idazlearen lan guztien gaineko argitalpen eskubideak jasoko zituen 9 urtetarako. Hilabete eskasekin nobela idazteko, fisikoki ahulduta eta paraleloki Krimena eta zigorra liburua idazten ziharduelarik, Dostoievskik ataka larrian jarri zuen bere burua. Halere, kontratatu zuen takigrafialari baten laguntzaz, epea amaitzera zihoan egunerako eleberria bukatzea lortu zuen. Baina Stellovski egun horretan ez zegoen bere bulegoan, Dostoievskik ez zezan aukerarik izan lana garaiz entregatzeko. Dostoievski, ordea, auzoko komisaldegira joan zen eta poliziaburuak liburua garaiz entregatu izanaren ziurtagiri bat egin zezan lortu zuen.

## Kanpo Loturak

* Jokalaria Euskerara itzulia, Armiarma Webgunean

## Kanpo estekak

* Datuak: Q223688
* Multimedia: The Gambler (novel) / Q223688
# Jokebed

Jokebed (hebreeraz: יוֹכֶבֶד‎, Yōḵeḇeḏ) Itun Zaharreko pertsonaia da, Lebiren alaba eta Miriam, Aaron eta Moisesen ama. Amramen emaztea zen, baita haren izeba ere. Bibliak ez du Jokebeden bizitzari buruzko xehetasunik ematen. Kondairaren arabera, Matriarken Hilobian lurperatuta dago, Tiberiaden. Itun Berrian, Jainkoarengan zuen fedeagatik goraipatzen da.

## Moisesen jaiotza

Jokebeden istorioa Irteeraren liburuan (2:1-10) deskribatzen dela uste da, nahiz eta han izendatzen ez den. Jokebed izena Irteera 6. atalan aipatzen da lehen aldiz. Egipton bizi zen, non hebrearrak zapaltzen zituzten. Faraoiak erabaki zuen hebrear mutiko guztiak Nilo ibaira bota behar zirela. Moises jaio zenean, Jokebedek hiru hilabetez ezkutatu zuen. Semeari bizitza salbatzeko, saski bat iragazgaiztu, haurra bertan sartu eta Nilo ibaiertzean utzi zuen. Faraoiaren alabak umea aurkitu zuen eta semetzat hartzea erabaki zuen. Haurraren arrebak (ustezko Miriam zen) hebrear inude bat aurkitzea proposatu zion. Faraoiaren alabak baiezkoa eman zion eta, beraz, Miriamek Jokebedi deitu zion. Jokebedek semea hazi egin zuen eta handi egin zenean, faraoiaren alabagana eraman zuen. Honek semetzat hartu zuen, Moises izena ezarriz.

## Amramekiko harremana

Zenbakien liburuaren arabera, Jokebed jaio zen Lebi Egipton bizi zenean. Amram Kehaten semea zen, Lebiren semea zena. Beraz, Jokebed senarraren izeba zen. Senideen arteko ezkontza mota hori Moisesen legeak debekatu zuen gero.
Septuagintako grezierazko eta latinezko eskuizkribu batzuek Jokebed Amramen aitaren lehengusina zela diote, eta beste batzuek Amramen lehengusina zela.

## Literatura errabinikoan

Errabino batzuek Jokebed Xifrarekin identifikatzen dute, faraoiak mutiko jaioberriak hiltzeko agindutako emaginetako bat zena.

## Islamean

Koranak Moisesen istorioa kontatzen du xehetasun gehigarri batzuekin eta desberdintasun txikiekin. Jokebed (arabieraz: يوكابد, Yūkābid), eta Moises salbatzeko egin zituen ahaleginak ere aipatzen dira.
Mahoma profetaren ama Aminari haurdunaldian izandako gertakari ezohikoei buruzko istorioak Jokebedei gertatutakoekin alderatzen dira.

## Erreferentziak

* 1 2 Zen 26:59
* 1 2 Ir 6:20
* ↑ Heb 11:23
* ↑ Ir 2:1-10
* ↑ Lb 18:12
* ↑ (Ingelesez) Perkins, Larry J. (2009). New English Translation of the Septuagint. Oxford University Press, 55 or. ISBN 9780195289756. (Noiz kontsultatua: 2023-08-17).
* ↑ Ir 1:15-16
* ↑ (Ingelesez) Kadari, Tamar. «Jochebed: Midrash and Aggadah» The Shalvi/Hyman Encyclopedia of Jewish Women (Noiz kontsultatua: 2023-08-17).
* ↑ (Ingelesez) Roraback, Amanda. (2004). Islam in a Nutshell. Enisen Publishing, 27 or..
* ↑ (Ingelesez) Lassner, Jacob. (2010). Islam in the Middle Ages: the origins and shaping of classical Islamic Civilization. ABC-CLIO, 21-31 or..

## Kanpo estekak

* Datuak: Q594805
* Multimedia: Jochebed / Q594805
# Joker

Joker (euskaraz: «Txantxazalea») fikziozko pertsonaia bat da. DC argitaletxeak argitaraturako komiki eta pelikuletako gaizkile bat da, batez ere Batmanen etsai nagusia. Bere izenak, euskaraz, “adarjotzaile edo bromazale” esan nahi du. Joker izena karta sortako komodinetik hartu zuen.
Jokerrek jantzi purpura bat erabiltzen du, kamiseta laranja batekin. Hala ere, beste bertsio batzutan lerro zuridun kamisetak berdez agertu izan da, gorbata bat kolore urdin-berdearekin. Aurpegian pailazo makilajea du, eta ezabatu ezin duen irribarrea.
Robinsonek dioenez, Joker sortzeko arlekin baten karta batean oinarritu zen. Victor Hugoren L´homme qui rit liburuko pertsonaia nagusia ere izan zitekeen erreferentzietako bat, eta 1928an liburuan oinarrituzko filmeko protagonista litzateke eredua.
1940ko apirilean agertu zen lehen aldiz, eta pertsonaiaren arrakasta eta konplexutasunagatik gaur arte Batmanen etsairik arrakastatsu eta ezagunenetakoa da. Jokerrek ez du gaitasun fisiko berezirik, eta bere adimen bihurria da bere arma nagusia.
Hainbat film, telebista eta bideo-joko egokitzapenetan, Joker pertsonaia Batmanen etsai bezala agertu izan da. Besteak beste, 1960ko hamarkadako Batman telesailan Cesar Romero aktoreak antzeztu zuen pertsonaia, Batman filmean Jack Nicholson aktoreak, eta The Dark Knight filmean Heath Ledger aktoreak. 2019an pertsonaian ardaztutako Joker filma kaleratu zen, eta Joaquin Phoenix aktoreak antzeztu zuen paper nagusia.

## Kanpo estekak

* Datuak: Q217533
* Multimedia: Joker (comics) / Q217533
# Jokasta

Jokasta (antzinako grezieraz: Ἰοκάστη, Iokaste) greziar mitologian, Tebasko erregina izan zen..
Iturri askotan agertu zen baina Sofoklesek bere istorioa tragedia baten bidez azaldu zuen, Edipo errege izenekoa. Tragediaren arabera, Laio eta Jokasta Tebasko errege-erreginek Edipo izan zuten semea. Jaio zenean, aita hil eta amarekin ezkonduko zela iragarri zion orakulu batek. Gurasoek utzi egin zuten hil zedin, baina bizirik iraun zuen, eta berak jakin gabe, iragarritakoa bete zen.

## Mitoa

Jokastak Laiorekin batera ume bat izan zuen, Edipo. Orakuluaren iragarpenetatik ihes egin nahian, ez zen beraiekin hazi . Edipo nagusi izan zenean Tebasera iritsi zen eta Esfingearen enigma asmatu zuen. (Zein da umetan lau hankatan, helduaroan bi zangoen gainean eta zahartzaroan makilak lagunduta ibiltzen dena?) Gizakia zela asmatu zuelako, Edipok izurritea desagerrarazi zuen, eta, ordain gisa, Kreontek, Laioren ordezko agintariak, Jokasta erregin alargun gaztearekin ezkon zedin eskaini zion, berak jakin gabe ama zuela, eta Jokastak semea zuela jakin gabe. Ezkondu eta gero lau seme-alaba jaio ziren: Ismene eta Antigona alabak eta Eteokles eta Polinizes semeak Baina izurrite bat Tebas hondatzen hasi zen eta orakuluak esan zuen Laioren hiltzailea aurkitu arte ez zela pasako. Edipo horretan aritu zen buru-belarri, bera zela jakin gabe. Tiresia igarle itsuak erakutsi zion egia. Jokastak bere buruaz beste egin zuen egoera jakin zuenean.

## Erreferentziak

* ↑ Euskaltzaindia. Grezia eta Erromako pertsonaia mitologikoak. .
* ↑ Graves, Robert. (1960). The Greek Myths. 2 Londres: Penguin Books, 380 or. OCLC .633629325.
* ↑ Zapiain, Markos. «Edipo» Eibar.ORG | Eibarko peoria (Noiz kontsultatua: 2020-05-19).
* ↑ «Antigona revisited (I) - GARA» gara.naiz.eus (Noiz kontsultatua: 2020-05-19).
* ↑ (Gaztelaniaz) LEYENDAS, MITOS Y.. (2012-12-20). «Edipo no logra escapar de su destino» RTVE.es (Noiz kontsultatua: 2020-05-19).

## Kanpo estekak

* Datuak: Q131445
* Multimedia: Jocasta / Q131445
# Joker (2019ko filma)

Joker, 2019ko Todd Phillips estatubatuar zinema zuzendariak zuzendutako thriller psikologiko film bat da. DC Comics argitaletetxearen Batman superheroiaren komikietako Joker pertsonaian oinarritua dago. Joaquin Phoenix, Robert De Niro, Zazie Beetz, Bill Camp, Frances Conroy, Glenn Fleshler, Brett Cullen, Douglas Hodge, Josh Pais, Shea Whigham eta Brian Tyree Henry aktoreek antzeztu zuten.
2019ko Veneziako Mostran estreinatu zen eta Urrezko Lehoia irabazi zuen. 92. Oscar Sarietan, hamaika izendapen lortu zituen, eta hauetatik bi sari eskuratu zituen: Gizonezko aktore onenaren Oscar Saria (Joaquin Phoenix) eta Jatorrizko soinu banda onenaren Oscar Saria.

## Argumentua

Oharra: Atal honek istorio osoa edo amaiera argitzen du.
1981, Gotham Hiria. Arthur Fleck (Joaquin Phoenix) gizarteak jaramonik egiten ez dion gizasemea da, bere motibazioa bizitzan barregineraztea da. Baina hainbat zorigaiztoko gertaerek mundua beste ikuspuntu batetik ikustera eramango dute.

## Aktoreak

* Joaquin Phoenix: Arthur Fleck / Joker
* Robert De Niro: Murray Franklin
* Zazie Beetz: Sophie Dumond
* Bill Camp: Gotham Hiriko Polizia Saileko ofiziala
* Frances Conroy: Penny Fleck, Arthurren ama
* Brett Cullen: Thomas Wayne, Brucen aita
* Glenn Fleshler: Umorista
* Shea Whigham: Gotham Hiriko Polizia Saileko ofiziala
* Dante Pereira-Olso: Bruce Wayne
* Douglas Hodge: Alfred Pennyworth
* Marc Maron: Ted Marco
* Brian Tyree Henry: Erizaina
* Bryan Callen: Striperra

## Kanpo estekak

* IMDBko fitxa irakurgai (Ingelesez)
* Datuak: Q42759035
* Multimedia: Joker (2019 film) / Q42759035
* ↑ «Joker» Veneziako Mostra.
* ↑ 'Joker' wins Golden Lion at Venice Film Festival. Euronews (Noiz kontsultatua: 2019-9-7).
* ↑ «'Parasite'-ren ezusteko nagusitasuna» Berria 2020-02-10 CC BY-SA 4.0 lizentziapean.
# Joanna Rowsell

Joanna Katie Rowsell (Londres, 1988ko abenduaren 5a -) Ingalaterrako txirrindularia da.
Bere arrakastarik handienak 2012ko Londreseko Olinpiar Jokoetan emakumezkoen taldean eta 2016ko Rioko Olinpiar Jokoetan lortutako urrezko dominak izan ziren, baita Munduko Txapelketako bost titulu ere, lau taldekako jazarpenean (2008, 2009, 2012 eta 2014) gehi bat 2014ko Munduko Txapelketan.

## Kirol ibilbidea

Rowsell 2004an jaso zuen British Cycling 's Talent Team programak, bere eskolan probatu ondoren. Europako eta Munduko Junior Track eta Road Championships txapelketetan parte hartu zuen urte hauetan.
2006an, hirugarren amaitu zuen Britainia Handiko Txapelketa Nazionalean eta, ondoren, Global Racing talde profesionalarentzat sinatu zuen 2007 denboraldian. Lehen urtean hirugarren amaitu zuen 3 kilometroko jazarpenean eta National Track Championships lasterketan. Errepidean bigarren amaitu zuen British National Circuit Championships taldean.
2008an ikusi zuen Rowsell Nicole Cooke-led Team Halfords Bikehut taldean.
2012an, Londresko Track Cycling World Cup-eko olinpiadak prestatzen irabazi zuen, bai taldekako jazarpena, bai banakako jazarpena otsailean. Rowsell Dani King eta Laura Trott taldekideen aurkako jazarpen taldeko kidea izan zen, taldekako jazarpen ekitaldia irabazi eta munduko errekor berri bat ezarri zutenean 2011-12 UCI Track Cycling World Cup-ean, Londresen. 2012ko UCI Track Cycling World Championships txapelketan errekorra hautsi zuten. Londresko 2012ko Udako Olinpiar Jokoetan, Rowsellek urrezko domina irabazi zuen King eta Trotten aurkako taldekako jazarpenean. Havingek jada mundu mailako denbora errekorrak ezarri zituen ekitaldi honetan.
2016ko Udako Olinpiar Jokoetan urrea irabaztea
2013an, Rowsellek collarbone bat hautsi zuen Londresko txirrindularitza jaialdian, baina, bost aste geroago, ebakuntza egin eta burko batekin Wattbiken entrenatu ondoren, emakumezkoen Purtrona irabazi zuen Ganteko Nazioarteko belgiar Olumen pistan.
2014ko irailean, Rowsellek Wiggle-honda taldea utziko zuela iragarri zuen, eta Pearl Izumi Sports Tours International squad taldean parte hartuko zuela, 2015etik bi urtera.
2017ko martxoaren 14an, Rowsellek kiroletik erretiratuko zela iragarri zuen. -alde egiteko erabakia inoiz egin behar izan dudan gogorrena izan da-esan zuen-. "Mundua gehiago eskaini behar dudala uste dut.

## Bizitza pertsonala

Rowsellek alopezia areata du, orrazkera galtzearen ondorio den baldintza.
Britainiar Inperioaren Ordenako (MBE) kide izendatu zuten txirrindularitzako zerbitzuengatik 2013ko Urte Berriko ohoreetan.
Bere anaia gaztea, Erick Rowsell, errepideko txirrindulari bat da.
Rowsell Daniel Shand ezkondu zen 2015eko uztailean eta Joanna Rowsell Shand bezala lehiatu zen. Ezkontza dibortzioan amaitu zen 2020an.
Erretiroa hartu ondoren, giza biologia ikasi zuen Manchesterreko Unibertsitate Metropolitanoan, 2020an St George 's Hospital Medikuntza Eskolan medikuntzako ikasle izan aurretik.

## Kanpo estekak

* Datuak: Q272531
* Multimedia: Joanna Rowsell / Q272531
# Joanne

Joanne Lady Gaga abeslari eta musikagile estatubatuarraren bosgarren estudio-albuma da, mundu mailan 2016ko urriaren 21ean kaleratutakoa, Interscope Records diskoetxepean argitaratutakoa. Gagaren arabera, Joanne izenburua bere izebaren omenean dago ezarria, hemeretzi urte zituela lupusak jota hil zena, 1974ko abenduan. Albumaren abesti guztiak Gaga berak idatzitakoak dira, puntualki Mark Ronson, BloodPop, Josh Homme eta Hillary Lindsey laguntzarekin. Musikalki, Joanne pop musikaz dago josia, rock arinaren eta countryaren influentzia argiak baditu ere; hala, Gagaren lehen diska da non, modu argian, dance musikaren elementuak ez diren ageri. Letren inguruan, jorratzen diren gaiak, besteak beste, hurrengoak dira: desamodioa, diskriminazioa, jainkozaletasuna eta bihozmina.

## Erreferentziak

* 1 2 http://www.allmusic.com/album/joanne-mw0002982993
* ↑ (Ingelesez) Blistein, Jon; Blistein, Jon. (2016-09-15). «Lady Gaga Details New Album 'Joanne'» Rolling Stone (Noiz kontsultatua: 2021-03-20).
* ↑ (Ingelesez) «Lady Gaga: Joanne» PopMatters 2016-10-21 (Noiz kontsultatua: 2021-03-20).
* ↑ (Ingelesez) Sheffield, Rob; Sheffield, Rob. (2016-10-21). «Review: Lady Gaga's Soft-Rock Turn 'Joanne' Is Her Best in Years» Rolling Stone (Noiz kontsultatua: 2021-03-20).
* ↑ (Ingelesez) Cinquemani, Sal. Review: Lady Gaga, Joanne. (Noiz kontsultatua: 2021-03-20).
* ↑ (Ingelesez) Corner, Lewis. (2016-10-20). «Lady Gaga's new album reviewed: Is it any good, then?» Digital Spy (Noiz kontsultatua: 2021-03-20).

## Kanpo estekak

* Datuak: Q26898358
# Joanne Franks

Joanne Franks arkularia da. Britainia Handia ordezkatu zuen 1988ko Udako Olinpiar Jokoetan eta 1992ko Udako Olinpiar Jokoetan.

## Erreferentziak

* ↑ Joanne Franks-Edens

## Kanpo estekak

* Datuak: Q88002583
# Joanna Koerten

Joanna Koerten (Amsterdam, 1650eko azaroaren 17a - ib., 1715eko abenduaren 28a) margolari holandar bat izan zen; margolari eta marrazkilari izateaz gain grabatuak egiten zituen beiran eta argizaria modelatzen zuen. Paperezko siluetak mozten egin zen ezagun, arte diziplina honetan paperean moztutako siluetak jartzen dira kontrastea egiten duen koloretako fondo baten gainean. Bere bezeroen artean daude Petri I.a Errusiakoa, Frederiko Gilen I.a Brandenburgekoa, Johan de Witt eta Gilen III.a Ingalaterrakoa eta II.a Eskoziakoa.

## Bizitza

Jan Koerten eta Ytje Cardinaels-en alaba zen. Bere aita oihal merkataria zen eta Joannak urtebete zuenean hil zen, 1651ean. Ama 1659an berriz ezkondu zen Rosijn Zacharias-ekin, hau ere oihal merkataria. Joanna 1691ean ezkondu zen, 41 urte zituela eta bere ama eta aitaordea hil ondoren. Adrian Block zen bere senarra eta bera ere oihal merkataria zen. Ez zuten seme-alabarik izan.
Beste umeek ez bezala, gaztetatik bere inguruan ikusten zuena errepresentatzeko interesa agertu zuen. Artista moduan ezagun egin zen bere senarraren denda kanpoan lan eginez, gune hau berak egindako lanen galeria moduko bat zen.
1715eko abenduaren 28an hil zen, 65 urte zituela, eta Amsterdamgo Oudezijds Kaperan dago ehortzita.

## Kanpo estekak

* Datuak: Q6205873
* Multimedia: Joanna Koerten / Q6205873
# Joanna Nowicka

Joanna Nowicka (Kolobrzeg, Polonia, 1966ko uztailaren 25 - ) Poloniako kirol-arkularia izan zen. 1996ko Udako Olinpiar Jokoetan, Atlantan, brontzezko dominaren lortu zuen. Bestalde, Olinpiar Jokoetan parte hartu zuen (1988, 1992, 2000) urteetan bakarkako jokoan.

## Biografia

Lehen mailako eskolan hasi zen arku-tiroaz interesatzen, eta Stanislaw Stuliglow entrenatzailea izan zen lehenena bere talentua sumatu zuena, ondoren, honen ikasle bihurtu zen. Bertako hainbat talde irudikatzen hasi zen bere arku tiratzaile ibilbidea, Kotwica Kołobrzeg eta Mewa Kołobrzeg klubak konkretuki.
1983an Kobobrzeg herriko Sukaldaritza eta Garmazeriako Lanbide Eskolan graduatu zen, eta sukaldari titulatu eta profesional bihurtu zen.
Urte askotan Poloniako arkulari nagusietako bat izan zen, Poloniako banakako zazpi txapelketa irabaziz (1987-1989, 1991, 1992, 1995, 1997) eta nazioartean arrakasta lortuz. 1988ko Olinpiar Jokoetan egin zuen debuta Seulen, eta 16. postuan eta 10. postuan geratu zen bere taldearekin batera, hauek, ( Nowicka, Joanna Helbin eta Beata Iwanek-Rozwód ) izan ziren. Lau urte geroago, Bartzelonan, 10. geratu zen banakako txapelketan eta 16. taldekakoan. 1996an, Poloniako Nowicka, Katarzyna Klata eta Iwona Dzizertxobait Ziorekin batera, brontzezko domina irabazi zuen . Joko horietan bertan 11. postuan amaitu zuen bakarkako lehiaketan. Bere azken olinpiar emanaldia Sidneyn izan zen, non zortzigarren postua lortu zuen, baita hamaikagarrena ere bere taldearekin batera.
1996an, Aleksander Kwaniewski presidenteak Merezimenduaren Zilarrezko Gurutzea eman zion "bere kirol lorpen nabarmenengatik" .
Gaur egun, Piotrekin ezkonduta dago eta alaba bat du, Alexandra, 1993an jaioa. Bere kirol ibilbideari amaiera eman ondoren, gazteen heziketari ekin zion.

## Kanpo estekak

* Datuak: Q3074293
# Joanne Dru

Joanne Dru (jaiotzez Joan Letitia LaCock, 1922ko urtarrilaren 31 - 1996ko irailaren 10a) aktore estatubatuarra izan zen, ezaguna, besteak beste, Red River, She Wore a Yellow Ribbon, edo All the King's Men filmetan parte hartzeagatik.

## Filmografia hautatua

Filma :
| Urtea | Izenburua | Pertsonaia |
| 1946 | Abie's Irish Rose | Rosemary Murphy Levy |
| 1948 | Red River | Tess Millay |
| 1949 | She Wore a Yellow Ribbon | Olivia Dandridge |
| 1949 | All the King's Men (1949) - | Anne Stanton |
| 1950 | Wagon Master | Denver |
| 1950 | 711 Ocean Drive | Gail Mason |
| 1951 | Vengeance Valley | Jen Strobie |
| 1951 | Mr. Belvedere Rings the Bell | Miss Harriet Tripp |
| 1952 | Return of the Texan | Ann Marshall |
| 1952 | The Pride of St. Louis | Patricia Nash Dean |
| 1952 | My Pal Gus | Lydia Marble |
| 1953 | Thunder Bay | Stella Rigaud |
| 1953 | Hannah Lee | Hannah Lee |
| 1953 | Forbidden | Christine Lawrence Manard |
| 1954 | Southwest Passage | Lilly |
| 1954 | Siege at Red River | Nora Curtis |
| 1954 | 3 Ring Circus | Jill Brent |
| 1954 | Day of Triumph | Mary Magdalene |
| 1955 | The Dark Avenger | Lady Joan Holland |
| 1955 | Sincerely Yours | Marion Moore |
| 1955 | Hell on Frisco Bay | Marcia Rollins |
| 1957 | Drango | Kate Calder |
| 1958 | The Light in the Forest | Milly Elder |
| 1959 | The Wild and the Innocent | Marcy |
| 1960 | September Storm | Anne Traymore |
| 1965 | Sylvia | Jane (Bronson) Phillips |
| 1980 | Super Fuzz (Poliziotto superpiù) | Rosy Labouche |

## Kanpo estekak

* Joanne Dru IMDB atarian
* Datuak: Q240250
* Multimedia: Joanne Dru / Q240250
# Joanna Moore

Joanna Moore (1934ko azaroaren 10a - 1997ko azaroaren 22a) Estatu Batuetako zinema eta telesail aktore bat izan zen. 17 pelikuletan eta telebistako telesaileko ia 100 kapitulutan agertu zen bere lanbidearen urrezko urteetan. Ryan O'Nealrekin ezkondu (1963 - 1967) eta bi seme-alaba izan zituzten: Griffin O'Neal eta Tatum O'Neal.
Joannaren karrerak 1960. hamarkadan urrezko urteak bizi zituen. Urte horietako hainbat telesail ezagunetan parte hartu zuen, adibidez: Alfred Hitchcock Presents, Perry Mason, The Fugitive, Bewitched edo The Real McCoys. 1962tik 1963ra The Andy Griffith Show telesailean agertu zen, Peggy "Peg" McMillan pertsonaia jokatuz, Sheriff Andy Tayloren interes erromantiko bezala. Agertu zen beste pelikuletako batzuk hauek izan ziren: Monster on the campus, Ride a Crooked Trail, Follow That Dream edo Walk on the Wild Side.
1970. hamarkadan bere karreraren arrakasta gutxituz joan zen bere alkohol eta drogaren erabilera ezegokiagatik . 1986. urtean egin zuen bere azken lana eta 1997an birikietako minbiziagatik hil zen.

## Erreferentziak

* ↑ (Ingelesez) «Joanna Moore» IMDb (Noiz kontsultatua: 2022-05-03).
* ↑ «Joanna Moore: Her good luck ran out» major-smolinski.com (Noiz kontsultatua: 2022-05-03).

## Kanpo estekak

* Datuak: Q3720497
* Multimedia: Joanna Moore / Q3720497
# Jokin Etxaniz

Jokin Etxaniz Uribesalgo, pilota arloan Etxaniz deituraz ezaguna (Bergara, Gipuzkoa, 1970eko apirilaren 21a) esku huskako pilotari profesional ohia da. Aurrelari jokatu ohi zuen. 1992an binakako txapeldun izan zen, Zezeaga bikote zuela. 1996 eta 1998an, aldiz, binakako txapeldunorde izan zen: lehenbiziko aldian, Arretxe bikote zuela; eta bigarren aldian, Elkoro lagun zuela. Gaur egun Aspe enpresako kirol teknikari eta pilotarien prestatzaile dabil.

## Binakako eskupilota finalak

| Urtea | Txapeldunak | Txapeldunordeak | Tantoak | Pilotalekua |
| 1997-98 | Unanue - Errasti | Etxaniz - Elkoro | 22-21 | Atano III |
| 1995-96 | Capellán - Beloki | Etxaniz - Arretxe | 22-21 | Atano III |
| 1992-93 | Etxaniz - Zezeaga | Urionaguena - Galartza III.a | 22-15 | Pilotaleku ezezaguna |

## Erreferentziak

* ↑ Etxaniz: Un título y dos subcampeonatos Noticiasdenavarra.com
* Datuak: Q12260479
# Jokin Gorostidi

Jokin Gorostidi Artola (Tolosa, 1944ko azaroaren 4a - Donostia, 2006ko apirilaren 25a) euskal politikaria izan zen. Itziar Aizpurua politikariarekin ezkonduta zegoen.

## Biografia

1960ko hamarkadan Langile Komisioetan hasi arren, laster ETAkide bilakatu zen. 1969an atxilotu zuten, eta bi heriotza-zigor jaso zituen Burgosko Auzian Meliton Manzanasen hilketan parte hartu zuelako salaketapean (1970). Zigor hura balio gabe utzi, eta 30 urteko kartzela-zigorra eman zioten. 1977. urtera arte egon zen espetxean.
Espetxetik irtetean, HASI alderdian sartu zen; 1978an Herri Batasunaren sortzaileetako bat izan zen HASI alderdia. Herri Batasuneko Mahai Nazionaleko kide izan, independente gisa, eta, batez ere, kanpo-harremanaz arduratu zen. 1980 eta 1994 artean legebiltzarkidea izan zen, lau aldiz hautatua.
1996ko hauteskunde-kanpainan ETAren bideo bat zabaltzeagatik kartzelatua izan zen 1997an, gainerako 21 mahaikideekin batera. 1999ko uztailean, Auzitegi Konstituzionalak Auzitegi Gorenaren epaia bertan behera utzi ondoren, aske irten ziren Jokin Gorostidi eta HBko mahaikideak. 2000. urteko abuztuan, Baltasar Garzón epaileak ETAren kanpo-harremanetarako egituraren kide izatea leporatu zion; Gorostidik bere burua Entzutegi Nazionalean aurkeztu eta epailearen aurrean agertu ondoren, aske gelditu zen bost milioi pezetako bermea ordainduta.
2006an, 18/98 sumarioan deklaratzeko hiru egun falta zituela, Deba eta Donostia arteko trenean bihotzekoak jota hil zen.

## Erreferentziak

* Artikulu honen edukiaren zati bat Lur hiztegi entziklopedikotik edo Lur entziklopedia tematikotik txertatu zen 2012/1/9 egunean. Egile-eskubideen jabeak, Eusko Jaurlaritzak, hiztegi horiek CC-BY 3.0 lizentziarekin argitaratu ditu, Open Data Euskadi webgunean.
* Datuak: Q3045465
# Jokin Inza

Jokin Inza Garmendia (Bergara, 1924ko otsailaren 24a - Donostia, 2008ko urriaren 1a) EAJko militante abertzalea eta Radio Euskadiren sortzaileetako bat izan zen.
Frankismoaren aurkako borrokalari sutsua izan zen klandestinitatean. Hori dela eta, 3 urte egon zen preso frankismoaren aurkako propaganda egiteagatik. Aske utzi zutenean lehendabizi Frantziara ihes egin zuen eta ondoren Venezuelara. Euskal erresistentzian funtsezkoa izan zen, Venezuelatik Radio Euskadiren sorrera bultzatu baitzuen.
Sabino Arana Fundazioan ibili zen ere. 2006ko ekainaren 20an Hombre libre sin patria libre liburua aurkeztu zuen Bergaran.

## Lanak

* Hombre libre sin patria libre (2006)
* Datuak: Q12260481